Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 1766/92 όσον αφορά τον υπολογισμό των εισαγωγικών δασμών ορισμένων σιτηρών

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 26 Ιουλίου 2002, το Συμβούλιο εξουσιοδότησε την Επιτροπή να κοινοποιήσει στον ΠΟΕ ότι η Ευρωπαϊκή Κοινότητα προτίθεται να τροποποιήσει τις παραχωρήσεις που ισχύουν για τα σιτηρά τα οποία υπάγονται στους κωδικούς ΣΟ 1001 10 50 (σκληρό σιτάρι), 1001 90 95 (μαλακό σιτάρι, με εξαίρεση την όλυρα που προορίζεται για σπορά και το σκληρό σιτάρι), 1002 00 00 (σίκαλη), 1003 00 50 (κριθάρι), 1005 (αραβόσιτος, με εξαίρεση το υβρίδιο για σπορά) και 1007 00 90 (σόργο, με εξαίρεση το υβρίδιο σόργου που προορίζεται για σπορά) που περιλαμβάνονται στον πίνακα CXL της Ευρωπαϊκής Κοινότητας ο οποίος έχει προσαρτηθεί στη συμφωνία GATT, και ότι ήταν έτοιμη να διεξαγάγει διαπραγματεύσεις και διαβουλεύσεις με τους εταίρους του ΠΟΕ σύμφωνα με το άρθρο XXVIII της συμφωνίας GATT του 1994.

2. Η Επιτροπή διεξήγαγε διαπραγματεύσεις κατόπιν διαβουλεύσεων με την επιτροπή 133 στο πλαίσιο των οδηγιών για τις διαπραγματεύσεις που έχουν δοθεί από το Συμβούλιο.

3. Διαπραγματεύσεις με τις αρχές των Ηνωμένων Πολιτειών και του Καναδά, χώρες που κατέχουν δικαιώματα διαπραγμάτευσης για τα προϊόντα του κωδικού 1001 90 95 (μαλακό σιτάρι, με εξαίρεση την όλυρα που προορίζεται για σπορά και το μαλακό σιτάρι) και του κωδικού 1003 00 50 (κριθάρι) διεξήχθησαν με τη μορφή ανταλλαγής επιστολών.

4. Η εφαρμογή των εν λόγω συμφωνιών καθιστά απαραίτητη την τροποποίηση ορισμένων διατάξεων του κανονισμού (ΕΟΚ) αριθ. 1766/92.

2002/0292 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ Για την τροποποίηση του κανονισμού (ΕΟΚ) αριθ. 1766/92 όσον αφορά τον υπολογισμό των εισαγωγικών δασμών ορισμένων σιτηρών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [1],

[1] ΕΕ C ... της ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ... της ..., σ. ...

Εκτιμώντας τα εξής:

(1) Το άρθρο 10, παράγραφος 2, του κανονισμού (ΕΟΚ) αριθ. 1766/92 του Συμβουλίου της 30ης Ιουνίου 1992 περί κοινής οργανώσεως αγοράς στον τομέα των σιτηρών [3] προβλέπει, για τον υπολογισμό των εισαγωγικών δασμών, την εφαρμογή ενός συμπληρωματικού μηχανισμού και μηχανισμού παρέκκλισης για ορισμένα βασικά σιτηρά.

[3] ΕΕ L 181 της 1.7.1992, σ. 21. Κανονισμός που τροποποιήθηκε τελευταία από τον κανονισμό (ΕΚ) αριθ. 1666/2000 (ΕΕ L 193 της 29.7.2000, σ. 1).

(2) Ο εν λόγω μηχανισμός παρέκκλισης καταργήθηκε για το σιτάρι μέσης και χαμηλής ποιότητας καθώς και για το κριθάρι μετά την ολοκλήρωση των διαπραγματεύσεων με τις Ηνωμένες Πολιτείες και τον Καναδά στο πλαίσιο του άρθρου XXVIII της GATT, η οποία εγκρίθηκε με την απόφαση .../... του Συμβουλίου [4] και με την απόφαση .../... του Συμβουλίου [5].

[4] ΕΕ L ... της ..., σ. ...

[5] ΕΕ L ... της ..., σ. ...

(3) Θα πρέπει λοιπόν να τροποποιηθεί αναλόγως ο κανονισμός (ΕΟΚ) αριθ. 1766/92.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 10 του κανονισμού (ΕΟΚ) αριθ. 1766/92, οι παράγραφοι 2, 3 και 4 αντικαθίστανται από το ακόλουθο κείμενο :

« 2. Κατά παρέκκλιση της παραγράφου 1, ο εισαγωγικός δασμός για τα προϊόντα που υπάγονται στους κωδικούς ΣΟ 1001 90 91, ex 1001 90 99, 1002, ex 1005 με εξαίρεση το υβρίδιο για σπορά, και ex 1007 με εξαίρεση το υβρίδιο που προορίζεται για σπορά είναι ίσος με την τιμή παρέμβασης που ισχύει για τα προϊόντα αυτά κατά την εισαγωγή προσαυξημένη κατά 55 %, μείον την τιμή εισαγωγής CΙF που εφαρμόζεται για την εν λόγω αποστολή. Ωστόσο, ο δασμός αυτός δεν μπορεί να υπερβαίνει το δασμό του κοινού δασμολογίου.

3. Για τον υπολογισμό του εισαγωγικού δασμού που αναφέρεται στην παράγραφο 2 διαπιστώνονται, για τα προϊόντα που αναφέρονται στην παράγραφο 2, αντιπροσωπευτικές τιμές εισαγωγής CΙF.

Οι αντιπροσωπευτικές αυτές τιμές εισαγωγής CΙF καθορίζονται σε τακτά χρονικά διαστήματα.

4. Οι λεπτομερείς κανόνες εφαρμογής του παρόντος άρθρου αποφασίζονται βάσει της διαδικασίας που προβλέπεται στο άρθρο 23. Οι κανόνες αυτοί αφορούν κυρίως :

α) τα ελάχιστα απαιτούμενα χαρακτηριστικά για το μαλακό σιτάρι υψηλής ποιότητας,

β) τις τιμές που πρέπει να λαμβάνονται υπόψη,

γ) τη δυνατότητα, εφόσον ενδείκνυται, σε συγκεκριμένες περιπτώσεις, να παρέχεται στους εξαγωγείς η δυνατότητα να γνωρίζουν πριν από την άφιξη των ποσοτήτων που αποστέλλονται, το δασμό που πρόκειται να εφαρμοστεί. »

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>